Liittyessään EU:hun Bulgaria, Slovakia ja Liettua sitoutuivat sulkemaan kolme vanhaa Neuvostoliitossa suunniteltua mallia käyttävää ydinvoimalaa ennen niiden suunnitellun käyttöiän päättymistä. EU sitoutui antamaan rahoitustukea reaktorien turvalliseen käytöstäpoistoon. EU:n tukea vuosina 2014–2020 säännellään kahdella neuvoston asetuksella. Asetuksissa määritellään tavoitteet, joiden perusteella tässä vuosikertomuksessa tarkastellaan vuonna 2019 saavutettua edistystä.

Bulgaria, Liettua ja Slovakia edistyivät odotusten mukaisesti ydinvoimaloidensa käytöstäpoistossa vuonna 2019. Tähän mennessä saatujen tietojen mukaan laitosten turvallisuustaso paranee huomattavasti vuosien 2014–2020 monivuotisesta rahoituskehyksestä myönnetyn EU:n rahoituksen ansiosta.

Käytöstäpoisto on edennyt huomattavasti yli peruuttamattoman vaiheen, ja purkutoimet etenevät suunnitellussa aikataulussa. Koska viivästyksiltä ei voida välttyä yksittäisissä hankkeissa, niihin varauduttiin järjestämällä tulevia toimia koskeva suunnitelma uudelleen siten, että ohjelmat kokonaisuudessaan ja niiden päättymispäivät pysyvät muuttumattomina. Vuodesta 2014 lähtien tehdyn työn kustannukset ovat pysyneet määrärahojen puitteissa.

Slovakian Bohunicessa käytöstäpoisto on tarkoitus saada päätökseen vuoteen 2025 mennessä. Reaktorirakennuksen suurten komponenttien purkaminen etenee myös ripeästi. Käytöstäpoistosta vastaava toimija on leikannut osiin voimalan kaksi paineistinta ja poistanut kaikki 12 höyrygeneraattoria, joista jokaisessa on 145 tonnia terästä, sekä kuljettanut ne entiseen turbiinihalliin käsittelyä ja pakkaamista varten. Valmistelut reaktorin vedenalaisten sisäosien osiin leikkaamista varten aloitettiin erityisissä työtiloissa reaktorirakennuksen sisällä.

Bulgarian Kozloduyn käytöstäpoisto-ohjelman on määrä päättyä vuoden 2030 lopussa. Kozloduyn ja Bohunicen reaktoreiden samankaltainen suunnittelu tarjoaa erinomaisen tilaisuuden jakaa kokemuksia, menetelmiä ja välineitä. Tiedon jakaminen vähentää riskejä ja kustannuksia. Esimerkiksi vuonna 2019 Bohunicesta saadut kokemukset vahvistivat, että Kozloduyn primääripiirien dekontaminointi on mahdollista. Tämän jälkeen valmisteltiin dekontaminointilaitteiden kuljetus Bohunicen voimalaitosalueelta Kozloduyn alueelle, jotta vuonna 2020 voidaan puhdistaa myös Kozloduyn voimalan primääripiirit eli reaktorin sydäntä lähinnä olevat elementit.

Liettuan Ignalinan reaktorissa on suuri grafiittisydän. Sen käytöstäpoistohanke on ensimmäinen laatuaan, ja hankkeen on määrä jatkua vuoteen 2038 saakka. Ignalinan käytöstäpoistoprosessi on siis varhaisessa vaiheessa: tällä hetkellä käytettyjä polttoainenippuja varastoidaan turvallisesti uuteen, tarkoitukseen varattuun laitokseen. Siirtotöiden odotetaan kestävän heinäkuuhun 2022 saakka. Parhaillaan valmistellaan myös reaktorien sydämien purkamista. Käytettävissä olevien vaihtoehtojen perusteellisella määrittely- ja arviointiprosessilla (joka on tarkoitus toteuttaa vuonna 2022) pyritään lieventämään purkamiseen liittyviä riskejä.

Käytöstäpoisto-ohjelmien saattaminen suunniteltuun loppuvaiheeseen edellyttää lisärahoitusta. Komissio hyväksyi vuonna 2018 ehdotukset ohjelmien jatkamisesta vuosina 2021–2027. Ehdotuksissa vahvistetaan muun muassa kansalliset maksuosuudet, mikä poistaa jäljellä olevat epävarmuustekijät tarvittavan rahoituksen osalta.